พิษเทรดวอร์กดหุ้นไทยร่วงต่อตามหุ้นภูมิภาค | เดลินิวส์
พิษเทรดวอร์กดหุ้นไทยร่วงต่อตามหุ้นภูมิภาค
ตลาดหุ้นไทยปิดแดงทั้งกระดานตามตลาดหุ้นภูมิภาคจากความกังวลสงครามทางการค้าระหว่างสหรัฐ-จีน แนะหุ้นรายตัวแบบ Bottom-up มองแนวโน้มพรุ่งนี้ยังผันผวนต่อ พฤหัสบดีที่ 16 พฤษภาคม 2562 เวลา 17.39 น.
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผย ถึงภาวะตลาดหุ้นไทยปิด ที่ระดับ 1,614.75 จุด ลดลง 6.52 จุด หรือ 0.40 % ระหว่างวันเคลื่อนไหวสูงสุด 1,626.08 จุด และต่ำสุดที่ 1,604.76 จุด มูลค่าการซื้อขาย 60,378.41 ล้านบาทว่า ตลาดหุ้นไทยแกว่งผันผวนตามตลาดหุ้นภูมิภาคที่ส่วนใหญ่ปิดลบเฉลี่ย 1% เนื่องจากกังวลสงครามทางการค้าระหว่างสหรัฐฯ-จีน ซึ่งยังเป็นปัจจัยกดดันตลาด ขณะที่การเมืองในประเทศยังไม่ชัดเจนเรื่องการจัดตั้งรัฐบาลจึงยังไม่ปัจจัยใหม่เข้ามาหนุนตลาด
ทั้งนี้ในช่วงเช้าที่ผ่านมาตลาดหุ้นไทยลงกว่า 20 จุด และช่วงบ่ายมีแรงซื้อกลับทำให้ตลาดปิดลบเล็กน้อย คาดว่าเกิดจากในช่วง 7-8 วันที่ผ่านมาตลาดหุ้นไทยร่วงต่อเนื่องกว่า 60-70 จุด่ และฐานอยู่ที่ 1,600 จุด และ 1,610 จุดบวกลบจึงมีแรงซื้อกลับเข้ามา อย่างไรก็ตาม ประเด็นที่ติดตามยังเป็นเรื่องการเมืองในประเทศที่จะเปิดประชุมสภาฯ วันที่ 22 พ.ค. และสงครามทางการค้าจะมีการพัฒนาอย่างไรต่อไป สำหรับกลยุทธ์การลงทุนเน้นหุ้นรายตัวแบบ Bottom-up ส่วนแนวโน้มพรุ่งนี้ยังผันผวนต่อ ประเมินแนวรับที่ 1,600 จุด แนวต้านที่ 1,620 จุด
10.0.200.207, system time : 5-06-2020 19:51:54